A Magyar Képzőművészeti Egyetem Kiállítási Bizottsága
**NYÍLT PÁLYÁZATOT HIRDET
a 2022/2023-es tanévre**
a Barcsay Teremben és/vagy az Aulában rendezendő kiállítások
megvalósítására

Egyetemünk szándéka, hogy intézményünk kivételes adottságokkal rendelkező kiállítási tereinek programja egységes koncepció mentén szerveződjön, továbbá a kiállítások szervezésének lehetősége minden egyetemi polgár és művészeti szakember számára nyitva álljon.

**Pályázni lehet a**

* **Barcsay Terem (szükség esetén az Aulával együtt)** tereiben megvalósuló, körülbelül két hónap időtartamú (őszi, tavaszi), nagyobb lélegzetű (csoportos, retrospektív, intézménytörténeti stb.) kiállítás tervével,

illetve

* **az Aulában**megvalósuló, körülbelül 2-3 hét időtartamú, kisebb volumenű, elsősorban hallgatói tárlatok tervével, inkább projektszerű, csoportos bemutatkozásra.

A 2022/2023-es tanévben, a beérkezett pályázatokból, **a Barcsay Teremben 2, az Aulában 5 pályázati kiállítás** megvalósítására nyílik lehetőség. Az Aula kiállítási programja függ a Barcsay Terem nyertes pályázatainak helyigényétől is.

Pályázhatnak az egyetem tanárai, hallgatói, alumnik, de külsős kurátorok, szakemberek is.

**Tartalmi elemek**

Olyan pályázatokat várunk, amelyek lehetőleg

* tükrözik a hallgatók aktuális munkásságát
* amelyek a kortárs művészet aktuális kérdéseivel összhangban vannak
* külföldi egyetemekkel, múzeumokkal, más intézményekkel együttműködésben jönnek létre
* amelyek kapcsolódnak az egyetem pedagógiai gyakorlatához, az intézmény múltjához és művészeti gyűjteményéhez

Idén emellett egy konkrét témával kapcsolatban is várunk kiállítási terveket:

* „A következő 150 év” – az egyetem alapításának évfordulója után azt a kérdést tesszük fel, milyennek képzelik el az alkotók a következő 150 év oktatását, művészetét, és tágabban világunk alakulását

A tervezett tárlatok koncepcióját 6-8 ezer karakteres szinopszisban, képekkel illusztrálva kérjük benyújtani, vázlatos költségvetés kíséretében, az esetleges pályázati forrás, pénzügyi önerő feltüntetésével.

**Financiális feltételek**

Az egyetem kiállító terei a főváros szívében, a felújított Régi Műcsarnok palotájában, a reprezentatív Andrássy úton vannak. Az egyetem intézménye biztosítja a tárlatok infrastrukturális hátterét (reprezentatív kiállítási helységek üzemeltetése, őrzése, a tárlatok installálása, kommunikációja). Külön költségvetésünk a tárlatok megvalósítására vonatkozóan csekély mértékben, csak pályázati forrásból áll rendelkezésre. Ennek figyelembe vételét kérjük a pályázók részéről.

**A pályázás menete**

A két kiállítótér együttesen és külön-külön is megpályázható, **pályázni a megfelelő pályázati adatlap kitöltésével lehet**

* + **BARCSAY TEREM (igény szerint egyben AULA használattal):**[MKE\_palyazati\_adatlap\_Barcsay-Terem\_2022-2023.doc](http://www.mke.hu/sites/default/files/attachment/MKE_palyazati_adatlap_BARCSAY_TEREM_2022_23_vegleges.doc)
	+ **CSAK AULA:**[MKE\_palyazati\_adatlap\_AULA\_2022-2023.doc](http://www.mke.hu/sites/default/files/attachment/MKE_palyazati_adatlap_AULA_2022-2023.doc)

melyet Uszkay Tekla kiállítási referens részére az exhibitions@mke.hu címre kell elküldeni **2022. február 15. éjfélig**. Az email melléklet maximális mérete 25 MB lehet, az email tárgyában kérjük beírni: *Barcsay Terem/Aula kiállítás pályázat 2022-2023*. A beérkezett pályázatokról minden esetben emailes visszaigazolást küldünk, ha ezt 48 órán belül nem kapná meg, kérjük, jelezze. A határidőn túl beküldött pályázatokat nem fogadunk el.

A beérkezett pályázatokat az MKE Kiállítási Bizottsága (Bakos Gábor, Kósa János, Lázár Eszter, Pápai Beáta, Révész Emese, Szurcsik József) bírálja el, a döntésről minden pályázót legkésőbb február végéig értesítünk.

*Az egyes kiállítóterek alaprajzai, méretekkel a pályázati kiírás utolsó oldalán találhatóak.*

A Barcsay Teremben és Aulában megrendezett, korábbi kiállításokról bővebben:
<http://www.mke.hu/kiallitasok>

A pályázattal kapcsolatban felmerülő kérdésekkel keresse bizalommal Uszkay Tekla kiállítási referenst:

exhibitions@mke.hu

+36-20 9996499

Budapest, 2021. december 20.



